Document ID: 32008R0466

UREDBA KOMISIJE (ES) št. 466/2008
z dne 28. maja 2008
o uvedbi zahtev glede preskusov in informacij, ki jih morajo izpolniti uvozniki in proizvajalci nekaterih prednostnih snovi v skladu z Uredbo Sveta (EGS) št. 793/93 o oceni in nadzoru tveganja, ki ga predstavljajo obstoječe snovi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 793/93 z dne 23. marca 1993 o oceni in nadzoru tveganja, ki ga predstavljajo obstoječe snovi (1), in zlasti člena 10(2) Uredbe,
ob upoštevanju naslednjega:
(1)
Poročevalci, ki so jih imenovale države članice v skladu s členom 10(1) Uredbe (EGS) št. 793/93, so ocenili informacije, ki so jih poslali proizvajalci in uvozniki v zvezi z nekaterimi prednostnimi snovmi. Po posvetovanju z zadevnimi proizvajalci in uvozniki so poročevalci presodili, da je treba za pripravo ocene tveganja od teh proizvajalcev in uvoznikov zahtevati, da predložijo dodatne informacije in opravijo dodatne preskuse.
(2)
Informacije, potrebne za oceno zadevnih snovi, pri predhodnih proizvajalcih ali uvoznikih niso na voljo. Proizvajalci in uvozniki so se v skladu s členom 10(5) Uredbe (EGS) št. 793/93 prepričali, da poskusov na živalih ni mogoče nadomestiti ali omejiti z uporabo drugih metod.
(3)
Zato je od proizvajalcev in uvoznikov prednostnih snovi primerno zahtevati, da predložijo dodatne informacije in opravijo dodatne preskuse teh snovi. Pri teh preskusih je treba uporabljati protokole, ki so jih Komisiji poslali poročevalci.
(4)
Določbe te uredbe so v skladu z mnenjem odbora, ustanovljenega na podlagi člena 15 Uredbe (EGS) št. 793/93 -
SPREJELA NASLEDNJO UREDBO:
Člen 1
Proizvajalci in uvozniki snovi iz Priloge, ki so predložili informacije v skladu z zahtevami iz členov 3, 4, 7 in 9 Uredbe (EGS) št. 793/93, zagotovijo informacije in opravijo preskuse, navedene v Prilogi, ter rezultate pošljejo ustreznim poročevalcem.
Preskusi se opravijo v skladu s protokoli, ki so jih navedli poročevalci.
Rezultati se pošljejo v roku, ki je naveden v Prilogi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. maja 2008

Labels: 1
20
7
0
12